KIRJALLINEN KYSYMYS P-1748/99

esittäjä(t): Wolfgang Kreissl-Dörfler (Verts/ALE) komissiolle

(30. syyskuuta 1999)

Aihe: EU:n ja USA:n 18. toukokuuta 1998 tekemä sopimus investointisuojan parantamisesta

Yhdysvaltain edustajainhuoneen kansainvälisistä suhteista vastaavan valiokunnan puheenjohtaja Benjamin A. Gilman lähetti 8.1.1999 komission jäsenelle sir Leon Brittanille kirjallisen kyselyn. Gilman pyysi kauppa-asioista vastaavaa komission jäsentä täsmentämään eräitä moniselitteisiä ilmaisuja, jotka koskivat sopimuksen II.4 kohdassa tarkoitetun muutosehdotuksen (waiver) hyväksymistä.

1. Onko komissio vastannut edellä mainittuun kyselyyn, ja jos on, onko se valmis antamaan vastauksensa välittömästi teollisuus-, ulkomaankauppa-, tutkimus ja energiavaliokunnalle? Voiko komissio riippumatta kyselyyn vastaamisesta tehdä tiivistetysti selkoa asian edistymisestä EU:n ja Yhdysvaltain instituutioissa?

2. Onko sopimus oikeudellisesti voimassa, ja jos on, niin mistä lähtien ja minkä oikeusperustan tai poliittisen mandaatin turvin? Ovatko kansalliset parlamentit antaneet lausuntonsa sopimuksesta?

3. Onko Yhdysvaltain kongressi hyväksynyt Helms-Burton-lain kolmannen ja neljännen luvun muutosehdotuksen ja jos on, miten pitkäksi aikaa? Mihin velvoitteisiin komissio on suostunut tämän vastineeksi?

4. Miten tämä sopimus vaikuttaa siihen, että Kuuba saattaa tulevaisuudessa liittyä Lomén sopimuksen jälkeiseen sopimukseen? Mitä seurauksia tästä on unionin alueella?

5. Merkitseekö sopimus sitä, että komissio hyväksyy Yhdysvaltain ekstraterritoriaalisen lainsäädännön, jos sillä ei ole vaikutusta eurooppalaisiin yrityksiin?

6. Mitä mieltä uusi Prodin komissio on ekstraterritoriaalisen lainsäädännön ongelmasta?

Pascal Lamyn komission puolesta antama vastaus

(21. lokakuuta 1999)

Komission entinen kauppa-asioista vastuussa ollut jäsen vastasi kirjeellä 4. kesäkuuta 1999 Benjamin A. Gilmanin kirjeeseen. Tämän kirjeen kopio on lähetetty teollisuus-, ulkomaankauppa-, tutkimus- ja energiavaliokuntavaliokunnan jäsenille heidän pyynnöstään.

Muun muassa Helms-Burtonin lakia koskevasta sopimuksesta lähtien, joka tehtiin 18. toukokuuta 1998 Yhdysvaltain kanssa yhteisön ja Yhdysvaltojen huippukokouksessa Lontoossa, komissio on jatkuvasti painostanut Yhdysvaltain hallintoa Helms-Burtonin lain luvun IV muutosehdotusta koskevassa kysymyksessä, joka on sopimuksen voimaantulon ennakkoedellytys. Komissio on hyvin huolissaan siitä, että tässä asiassa ei ole tapahtunut tähän mennessä todellista edistymistä, mitä ilman komissio ei tietenkään voi toteuttaa omaa osaansa sopimuksesta.

Sopimus on luonteeltaan poliittinen eikä missään tapauksessa oikeuta laittomia Helms-Burtonin lain lausekkeita. Yleisten asiain neuvosto huomioi 25. toukokuuta 1998 yhteisön ja Yhdysvaltojen 18. toukokuuta huippukokouksessa tekemät päätökset ja julkilausumat. Komission tietojen mukaan mikään kansallinen parlamentti ei ole ottanut kantaa sopimuksiin.

Lomén sopimukseen liittyminen on neuvottelukysymys hakijavaltion ja muiden Lomén sopimuksen jäsenten välillä. Yhteisö tukee Kuuban hakemusta osallistua Lomén sopimuksen neuvotteluihin tarkkailijana, ilman ennakkokäsityksiä tulevien Kuuban liittymistä koskevien päätösten suhteen.

Kuten komission vastauksesta Benjamin A. Gilmanille selviää, komissio vastustaa oikeudella ja periaatteella asiaa perustellen toisen asteen boikottien asettamista sekä sellaisia lakeja, joilla on ekstraterritoriaalisia ja taannehtivia vaikutuksia. Huolimatta sopimuksista komissio on vakuuttunut siitä, että Helms-Burtonin laki on kansainvälisen lain ja Maailman kauppajärjestön sääntöjen vastainen. Tämä pysyy komission kantana.